
	Εγκαίνια Φωτογραφικής Έκθεσης

«50 χρόνια τουρκικής εισβολής και κατοχής»

Προβολή ταινίας «Επιχείρηση Μουσείο»

στο Σπίτι της Κύπρου

Το Γραφείο Τύπου και Πληροφοριών (ΓΤΠ) της Κυπριακής Δημοκρατίας και το Σπίτι της Κύπρου διοργανώνουν, την Τρίτη 25 Ιουνίου και ώρα 19:00 (Ξενοφώντος 2Α, , Σύνταγμα), εκδήλωση παρουσίασης της φωτογραφικής έκθεσης του ΓΤΠ με τίτλο, «50 χρόνια τουρκικής εισβολής και κατοχής».

Στη φωτογραφική έκθεση το κοινό θα έχει την ευκαιρία να δει φωτογραφίες εποχής από το φωτογραφικό αρχείο του Γραφείου Τύπου και Πληροφοριών.  Μέσα από το σπάνιο φωτογραφικό υλικό της έκθεσης καταγράφονται σκηνές από την βάρβαρη εισβολή της Τουρκίας στην Κύπρο και ξεδιπλώνονται αθέατες πλευρές της ιστορίας της Μεγαλονήσου. Οι παρευρισκόμενοι θα μεταφερθούν πίσω στο χρόνο, 50 χρόνια πριν, το 1974, και θα δουν μέσα από τις ανθρωποκεντρικού χαρακτήρα φωτογραφίες,  τον ανθρώπινο πόνο των προσφύγων και του κυπριακού λαού, τις αντίξοες συνθήκες κράτησης των αιχμαλώτων στην Τουρκία, την αγωνία των συγγενών των αγνοουμένων και την καταστροφή της πολιτιστικής κληρονομιάς του νησιού. Η φωτογραφική έκθεση υπενθυμίζει στο κοινό ότι το κυπριακό πρόβλημα παραμένει ανοικτό καθότι οι οδυνηρές συνέπειες της εισβολής και της επακόλουθης βίαιης διαίρεσης και παράνομης στρατιωτικής κατοχής από την Τουρκία είναι ακόμη υπαρκτές.  

Στο πλαίσιο της εκδήλωσης θα προβληθεί η επετειακή ταινία μικρού μήκους παραγωγής ΓΤΠ με τίτλο «Επιχείρηση Μουσείο» σε σκηνοθεσία Πέτρου Χαραλάμπους και σενάριο Κώστα Μαννούρη.  Η ταινία ξεδιπλώνει μία άγνωστη για το ευρύ κοινό πτυχή του πολέμου. Τις υπεράνθρωπες και επίπονες προσπάθειες που κατέβαλαν ο Διευθυντής του Τμήματος Αρχαιοτήτων Κύπρου κ. Βάσος Καραγιώργης και το προσωπικό του Τμήματος για αποθήκευση και αποστολή των εκθεμάτων του Κυπριακού Μουσείου στην Αθήνα, με απώτερο στόχο τη διάσωση της πολιτιστικής κληρονομιάς της Κύπρου. Μέσα από την ταινία υπενθυμίζεται η απαράμιλλη αξία διάσωσης της πολιτιστικής κληρονομιάς του κάθε λαού και η σημασία που έχει ο πολιτισμός για την διατήρηση της ιστορικής μνήμης και ταυτότητας ενός λαού.  Ιδιαίτερα στην περίπτωση της Κύπρου, στο πλαίσιο και της συμπλήρωσης των 50 χρόνων από την τουρκική εισβολή, η διάσωση των εκθεμάτων αποτελεί και διάσωση των ριζών του κυπριακού λαού που φτάνουν πίσω μέχρι και την αρχαιότητα.
Τα εγκαίνια της έκθεσης θα τελέσουν ο Πρέσβης της Κυπριακής Δημοκρατίας στην Αθήνα κ. Σταύρος Αυγουστίδης και η Διευθύντρια του Γραφείου Τύπου και Πληροφοριών κα Αλίκη Στυλιανού. Την ταινία θα παρουσιάσει ο σκηνοθέτης κ. Πέτρος Χαραλάμπους.
Εγκαίνια έκθεσης: Τρίτη 25 Ιουνίου 2024 και ώρα 19:00
Διάρκεια έκθεσης: 26 Ιουνίου – 30 Αυγούστου 2024
Ώρες λειτουργίας:  Ιούνιος: Δευτέρα – Παρασκευή: 10:00-14:00

  Ιούλιος: Δευτέρα – Τρίτη – Τετάρτη – Παρασκευή: 10:00-14:00

  Πέμπτη: 10:00-18:00

  Αύγουστος: Δευτέρα – Παρασκευή: 10:00-14:00

Συντονισμός: Άδωνις Ταλιαδώρος, Σύμβουλος Τύπου

Σύνδεσμος παρακολούθησης: https://diavlos.grnet.gr/room/1607?eventid=16537

